L-għalliema fl-iskejjel tal-Belt Valletta jinsabu urtati għar-raġuni li mhux l-għalliema biss ta' Tas-Sliema għandhom problema bil-parkeġġ. F'kummenti lil Newsbook.com.mt, il-Kap tal-Iskola Primarja Sant'Iermu qal li l-għalliema tal-Belt ilhom bil-problema ta' parkeġġ sa minn qabel ma bdiet titħaddem s-CVA u ilhom snin twal jippruvaw isolvuha. Kompla jgħid li minħabba l-ammont ta' affarijiet li jġorru magħhom, l-għalliema bilkemm jistgħu jużaw it-trasport pubbliku u wisq aktar jipparkjaw 'il bogħod. Qal li għalliem partikolari jasal l-iskola fil-5:30 ta' filgħodu biex zgur isib żgur parkeġġ viċin tal-iskola. Skont il-Kap, kienet l-MUT stess li qalet lill-għalliema biex jipparkjaw fiż-żona magħrufa bħala l-Fossa. Fil-Belt hemm żewġ skejjel dik Primarja tal-Gvern u l-iskola tal-Knisja San Albert. Rosianne Cutajar, għalliema fil-Kulleġġ San Albert tgħid li peress li l-Fossa hi viċin tal-baħar, qed issir ħafna ħsara lill-karozzi. Ikkuntattjat minn dan is-sit, is-Sindku tal-Belt Dr Alexei Dingli qal li "l-għalliema xorta jistgħu jipparkjaw mar-ring road minħabba li din mhix inkluża fis-sistema tas-CVA". Is-sistema tas-CVA tibda mit-8 ta' filgħodu sal-5.30 ta' filgħaxija. L-ewwel 30 minuta li tipparkja fil-Belt huma bla ħlas, għat-tieni 30 minuta trid tħallas 82 ċenteżmu u mbagħad 82 ċenteżmu għal kull siegħa. Il-massimu li tista' tħallas kuljum hu ta' €6.52 ċenteżmu. Dwar dak il-permess li kien ta' Lm20 (€46.59ċ) biex tkun tista' tipparkja fil-Belt, il-Kap tal-iskola argumenta li finanzjarjament għall-ħaddiema tal-Belt, dan jagħmel iktar sens milli jħallsu €6 kuljum għas-CVA. Min-naħa tiegħu, il-Kap tal-iskola stieden lis-Sindku biex filgħodu kmieni jdur dawra mal-Belt u jara li sas-6:45am id-dawra mal-Belt tkun diġà mimlija bil-karozzi. Ikkuntattjat minn Newsbook dwar din il-kwistjoni, il-President tal-MUT Kevin Bonello qal li suppost instabet soluzzjoni għall-għalliema tal-Belt. Madanakollu ma xtaqx jgħid x'inhi din is-soluzzjoni. Il-Kap tal-iskola temm jgħid li l-għalliema għandhom jingħataw iktar rispett minħabba li qed jagħtu servizz dirett lir-residenti tal-Belt. Il-ġimgħa l-oħra l-Gvern issospenda l-iskema ta' parkeġġ residenzjali f'Tas-Sliema hekk kif kienet qed tikkawża problemi lil dawk li jaħdmu f'uffiċċji u skejjel f'din il-lokalità għaliex iridu jċaqilqu l-karozza kull sagħtejn. Nhar it-Tlieta li għadda l-għalliema li jaħdmu fl-iskejjel ta' Tas-Sliema fuq ordni tal-Unjin tal-Għalliema daħlu siegħa tard għax-xogħol bi protesta għall-iskema ta' parkeġġ. Ħalli l-kumment tiegħek hawn taħt. catherine@newsbook.com.mt